Nuuskommentaar: SA se grondwetlike demokrasie met Gordhangate daarmee heen?Pravin Gordhan. Foto: GCIS Ekonome verskaf op ŉ streep die ernstigste voorspooksels vir die land se ekonomie sou dit waar wees dat die minister van finansies en ŉ aantal van sy vertrouelinge op aanklagte van spioenasie in hegtenis geneem word. Die rand sal “uitbom”, laat staan nog soos ŉ klip val. Daar is geen twyfel dat Suid-Afrika in die uitstaande kredietgraderings rommelstatus sal kry nie. Dawie Roodt, hoofekonoom van Efficient Group, sê as Gordhan gearresteer word, sal die grondwetlike demokrasie in die land nie meer bestaan nie. Sedert die naweek word berig dat ook oud-minister Trevor Manuel gearresteer gaan word. Die probleem is die Nasionale Vervolgingsgesag moet opnuut besin oor die instel van honderde aanklagte, van onder meer bedrog en korrupsie, teen Zuma. Dié keer kan die NVG nie meer die yl vyeblaartjies as rede gebruik om die vervolging teen Zuma terug te trek nie, want die hof het dit reeds as onder meer irrasioneel verklaar. Die DA dreig boonop om weer hof toe te gaan as die NVG nie die vervolging herinstel nie. Daar word nou gemeen, ook deur die politieke ontleder Theo Venter, daar word agter die skerms gekonkel om Gordhan te laat vervolg en so effektief die land af te pers om die klagte teen Zuma te laat vaar. Nenegate en die enorme verliese wat onder meer deur die Suid-Afrikaanse Beleggingskorporasie gely is (wat ook die staatsdienspensioenfonds bestuur), gee ŉ klein voorsmakie van wat gaan gebeur as Gordhan gearresteer en vervolg word. Die kapstok vir die aksie teen Gordhan is ŉ sogenaamde “rogue”-eenheid wat glo onder Manuel se termyn ingestel is, toe Gordhan hoof van die SAID was, wat as deel van die Inkomstediens gespioeneer het om belastingontduikers vas te trek. Dié eenheid het glo in ongewildheid verval toe sy krappery te na aan die bas van bewinds-begunstigdes gekom het. Die vingers wys verdoemend na Zuma self en sy faksie as die dryfveer agter die aksie. Die presidensie het die naweek reeds twee verklarings uitgereik om dit te ontken, maar Zuma se geloofwaardigheid is plaaslik en internasionaal lankal nie wat dit moet wees nie. In ŉ ander konteks skryf Die Burger die volgende in sy hoofartikel: “Kapitaal wat welvaart kan skep, vloei net na waar dit verwelkom word. Met die regte beleid en leierskap kan Suid-Afrika sy posisie as ekonomiese krag in Afrika herwin.” Die jongste verwikkelinge help beslis nie. Beleggers pas nie die regsbeginsel in strafsake van bo redelike twyfel toe wanneer veilige beleggings gesoek word nie. Volgens ŉ oorwig van waarskynlikhede is Suid-Afrika dikwels ŉ beleggingsrisiko. Agri SA het byvoorbeeld pas weer skerp gereageer op die jongste weergawe van die onteieningswetsontwerp deur die gekose komitee vir ekonomiese en sake-ontwikkeling van die parlement. As Agri SA na die inwin van regsadvies bekommerd is oor onteiening sonder vergoeding, kan ŉ mens maar net dink hoe onrustig buitelandse beleggers sal wees. Die tyd sal leer of daar waarheid steek in die planne om Gordhan te ontsetel en met Brian Molefe, sukkelende Eskom-baas, te vervang. Daar is egter géén speelruimte nie en selfs net die huidige bewerings is al skadelik vir die land. En dit alles net om die ANC se Fout Nommer Een te beskerm.